Mogens Jensen (S), 2008-12-11:
Nu sagde fru Henriette Kjær, at den tidligere kulturminister var stærkt engageret i det her.
Altså, jeg må bare sige, at da den her undersøgelse fra Fyn kom frem i sommer og vi efterfølgende rejste det både i et samråd i Folketingets Kulturudvalg og som skriftligt spørgsmål, var den tidligere kulturministers reaktion på det - og det er den, der har stået til troende indtil nu - at det kunne vi lave en praksisevaluering af om 2-3 år.
Det vil sige, at om 2-3 år kunne vi igen gå ud og prøve at finde ud af, om loven virkede og blev overholdt ude i foreningerne.
Det er ikke at tage det her seriøst.
Det her beslutningsforslag havde ikke været nødvendigt, hvis den tidligere kulturminister havde sagt: Ja, det her tager vi fat på, det er fint nok med en oplysningskampagne, men vi skal også ud og finde ud af, om det virker i praksis gennem en praksisundersøgelse som den, der er indeholdt i lovrevisionen.
Men må jeg ikke spørge den konservative ordfører, om hun har set den her undersøgelse, som foreningerne selv vil lave?
Der er ingen tvivl om, at grunden til, at Socialdemokraterne har fremsat det her forslag, er, at vi skal være så sikre, som vi overhovedet kan være, på, at vi gør alt, hvad der står i vores magt, for at sikre, at pædofilidømte eller pædofile ikke bliver ansat ude i vores foreningsliv og dermed får mulighed for at have omgang med børn og unge.
Derfor var vi også med til at stemme for loven, som ligger til grund for debatten i dag, og var også med til lovrevisionen af den her i foråret 2007, hvor vi altså kort tid efter kunne konstatere, at loven ikke fungerer.
En undersøgelse blandt 257 fynske idrætsforeninger viste, som det er blevet sagt, at hver femte idrætsforening ikke indhenter børneattester, og at der altså dermed er et stort hul, hvad angår, at lovene overholdes.
Og hvis man, som det også er blevet sagt, sætter det i forhold til, at man siden lovens indførelse faktisk har fået fat i 59 personer, som var dømt for pædofili, så er der selvfølgelig en stor risiko for, at der er pædofile, som bliver ansat ude i foreningerne, når en femtedel af foreningerne ikke indhenter de her børneattester.
Det bliver vi nødt til at tage meget, meget seriøst.
Vi har jo tidligere her i foråret og i sommers - og så sent som i august måned -
stillet spørgsmål til kulturministeren om, hvad han ville gøre i den her sag.
På det tidspunkt - og jeg kan citere direkte fra det svar, der blev givet - blev der sagt: Vi vil foretage en praksisevaluering om 2-3 år.
Svaret bliver gentaget så sent som den 29. august, og det er meget fint, hvis regeringen nu er kommet på nye tanker, men en praksisevaluering er altså ikke gjort med, at foreningerne bare undersøger sig selv.
En praksisevaluering, som den forstås i loven, er altså, at man også går hele raden rundt og får et uvildigt syn på, hvordan loven fungerer i praksis.
Jeg må sige, at jeg ikke kan forstå, at regeringen ikke er indstillet på at gøre alt, hvad der står i dens magt for at tage fat om den her problemstilling.
Jeg synes, det er fint, at idrætsforeningerne har sat en informationskampagne i gang, for det tror jeg også kan løse en del af problemet, og jeg er helt overbevist om, at det her også handler om uvidenhed.
Vi ved også godt alle sammen, hvordan det er ude i de frivillige foreninger, når man skal indhente attester - det kan være svært at få til at fungere i praksis.
Men vi skal have det til at fungere i praksis.
Derfor er alt det, foreningerne selv gør, fint, men vi er altså nødt til som ansvarlige partier i Folketinget at sikre os, at vi har et fuldstændig klart billede, som kan stå uantastet, af, hvordan forholdene i forbindelse med denne lov er.
Og det har vist sig, at det altså ikke var, som vi i foråret 2007 troede det var, og derfor står jeg uforstående over for, at ministeren og regeringen ikke, samtidig med at foreningerne igangsætter deres initiativ, sørger for, at vi får undersøgt det her ved en ordentlig, gedigen undersøgelse, som det ikke er parterne selv der forestår.
Så jeg må sige, at Socialdemokraterne fastholder det her beslutningsforslag.
Det er i dag første gang, at vi hører ministeren sige, at regeringen vil være indstillet på at tage en samtale og nogle politiske forhandlinger om det her i sommeren 2009, og det er fint, men på hvilket grundlag skal vi gøre det, hvis der ikke foretages en praksisundersøgelse, hvis vi ikke har en klar fornemmelse af, hvordan situationen er ude i landet?
Det kan altså ikke alene være idrætsforeningernes egen vurdering, vi skal forlade os på - så ved jeg ikke, hvad det er, vi skal have politiske forhandlinger om.
Jeg synes, at man skulle besinde sig og sørge for at få en ny lovrevision, der indeholder en praksisevaluering, og altså ikke, som det sidst blev svaret den 29. august 2008, en undersøgelse, som først bliver gennemført om 2-3 år, hvilket ellers indtil nu har været regeringens holdning.